## Salomé Pradas proposa treballar de manera conjunta amb l’FVMP per a millorar la seguretat ciutadana i la celebració de festejos taurins

*** La consellera de Justícia ha firmat un conveni en matèria d’assistència jurídica gratuïta i de suport a municipis amb la Federació Valenciana de Municipis i Províncies
* Pradas destaca que l’acord amb l’entitat permet “continuar avançant cap a una societat més justa, equitativa i solidària”**

La consellera de Justícia i Interior, Salomé Pradas, ha destacat l’obertura d’una via de col·laboració conjunta amb la Federació Valenciana de Municipis i Províncies (FVMP) per a reforçar i respondre des del primer moment a les necessitats en matèria de seguretat durant la celebració dels festejos taurins populars de bous al carrer.

Així ho ha manifestat durant la firma del conveni de col·laboració amb la presidenta de la Federació Valenciana de Municipis i Províncies (FVMP), Rocío Cortés, en matèria d’assistència jurídica gratuïta i de suport a municipis, reunió a la qual també ha assistit el director general d’Atenció a les Víctimes i Accés a la Justícia, Francisco Javier Soler Flores.

La consellera ha assenyalat que, a través d’este acord que suposarà una inversió de 50.000 euros, “es reforça la col·laboració amb l’FVMP i també es millora l’assistència i suport als municipis. Estem convençuts que, treballant junts, podrem continuar avançant cap a una societat més justa, equitativa i solidària”.

Salomé Pradas ha aprofitat per a remarcar el compromís de la Generalitat “amb la promoció d’activitats de sensibilització, divulgació, reconeixement i investigació en àrees fonamentals per a la nostra societat”.

El conveni té com a objectiu desenrotllar diverses actuacions en matèria d’assistència jurídica gratuïta, suport a les víctimes del delicte, ajudes a les víctimes del terrorisme, així com en àmbits relacionats amb els col·legis professionals, les unions de fet, fundacions, associacions, registres i notariat, i la relació amb la professió de gestor administratiu. Entre les actuacions específiques previstes, destaquen l’elaboració d’estudis, informes i protocols, la realització d’actuacions formatives i l’execució d’activitats d’impuls, difusió i divulgació.

Per la seua part, la Federació Valenciana de Municipis i Províncies ha de contribuir a la generació de coneixement sobre aspectes importants per a la societat i la ciutadania, contribuint a crear les condicions d’igualtat necessàries i removent els obstacles que la impedisquen i generen discriminació.

Fecha: 29/07/2024